CELEX: C2004/118/96
Language: el
Date: 2004-04-30 00:00:00
Title: Υπόθεση T-99/04: Προσφυγή της AC-Treuhand AG κατά της Επιτροπής των Ευρωπαϊκών Κοινοτήτων που ασκήθηκε στις 16 Μαρτίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/43
            
         Προσφυγή της AC-Treuhand AG κατά της Επιτροπής των Ευρωπαϊκών Κοινοτήτων που ασκήθηκε στις 16 Μαρτίου 2004
   (Υπόθεση T-99/04)
   (2004/C 118/96)
   Γλώσσα διαδικασίας: η γερμανική
   Η ανώνυμη εταιρία AC-Treuhand-AG, με έδρα τη Ζυρίχη (Ελβετία), εκπροσωπούμενη από τους δικηγόρους M. Karl, C. Steinle και J. Drolshammer, άσκησε στις 16 Μαρτίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων της 10ης Δεκεμβρίου 2003 (όπως διορθώθηκε στις 7 Ιανουαρίου 2004) στην υπόθεση COMP/E-2/37.857 — Οργανικά Υπεροξείδια, καθόσον η απόφαση αυτή αφορά την προσφεύγουσα,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση, η Επιτροπή διαπίστωσε ότι η προσφεύγουσα και πέντε άλλες επιχειρήσεις ή ενώσεις επιχειρήσεων παρέβησαν το άρθρο 81, παράγραφος 1, ΕΚ, διότι μετέσχαν σε διάφορες συμφωνίες και εναρμονισμένες πρακτικές εντός της αγοράς οργανικών υπεροξειδίων. Στην προσφεύγουσα επιβλήθηκε πρόστιμο 1 000 ευρώ.
   Η προσφεύγουσα ισχυρίζεται ότι ούτε παράγει ούτε εμπορεύεται οργανικά υπεροξείδια και ότι ποτέ δεν δρούσε στην αγορά την οποία αφορά η παράνομη συμπεριφορά. Με την προσφυγή της βάλλει κατά της διαπιστώσεως της Επιτροπής ότι παρέβη το άρθρο 81 ΕΚ λόγω των υπηρεσιών που παρέσχε για τους τρεις παραγωγούς οργανικών υπεροξειδίων. Η εσφαλμένη νομική εκτίμηση της Επιτροπής βασίζεται σε εσφαλμένη διαπίστωση πραγματικών περιστατικών. Η Επιτροπή επανέλαβε τους εσφαλμένους αυτούς ισχυρισμούς χωρίς να τους εξετάσει, επειδή κατά τη φάση της έρευνας της υποθέσεως από την Επιτροπή δεν δόθηκε στην προσφεύγουσα καμία δυνατότητα να εκφράσει την άποψή της επ' αυτών. Επομένως, η Επιτροπή πρόσβαλε τα δικαιώματα άμυνας της προσφεύγουσας και το θεμελιώδες δικαίωμα για δίκαιη διεξαγωγή της διαδικασίας.
   Η προσφεύγουσα ισχυρίζεται περαιτέρω ότι, αν και η Επιτροπή τής επέβαλε πρόστιμο συμβολικού απλώς ύψους, είναι αναγκασμένη να ασκήσει προσφυγή κατά της αποφάσεως, ώστε να υπάρχει ασφάλεια δικαίου για τις συναλλαγές της. Η προσβαλλόμενη απόφαση αποτελεί, κατά τη δήλωση της ίδιας της Επιτροπής, νομικό προηγούμενο, καθόσον η Επιτροπή ασχολείται για πρώτη φορά με το σχετικό θέμα. Αν η εν λόγω απόφαση καταστεί οριστική και απρόσβλητη, θα υπάρχει ο κίνδυνος να απαγορεύονται στο μέλλον, με απειλή επιβολής προστίμου, οι νόμιμες μέχρι σήμερα παροχές υπηρεσιών της προσφεύγουσας, οι οποίες δεν περιορίζουν τον ανταγωνισμό.
   Η προσφεύγουσα ισχυρίζεται περαιτέρω ότι η Επιτροπή παραβίασε την αρχή nullum crimen, nulla poena sine lege, διότι η ίδια ούτε μετέσχε ως επιχείρηση στη συμφωνία που περιόριζε τον ανταγωνισμό ούτε αποτελεί ένωση επιχειρήσεων. Η νομική εκτίμηση της Επιτροπής σε σχέση με την προσφεύγουσα είναι όχι μόνο εσφαλμένη, αλλά και ασαφέστατη και αντιφατική. Η προσβαλλόμενη απόφαση αντιβαίνει επίσης στην επιταγή της σαφήνειας, στην αρχή της ασφάλειας δικαίου και στην αρχή της προστασίας της δικαιολογημένης εμπιστοσύνης.